CELEX: 32015R1316
Language: lt
Date: 2015-07-30 00:00:00
Title: 2015 m. liepos 30 d. Komisijos įgyvendinimo reglamentas (ES) 2015/1316, kuriuo nukrypstama nuo Tarybos reglamente (EB) Nr. 850/98 nustatyto mažiausio paprastųjų vilkešerių (Dicentrarchus labrax) išteklių išsaugojimą užtikrinančio orientacinio žuvų dydžio

31.7.2015   
            
            
               LT
            
            
               Europos Sąjungos oficialusis leidinys
            
            
               L 203/9
            
         KOMISIJOS ĮGYVENDINIMO REGLAMENTAS (ES) 2015/1316
   2015 m. liepos 30 d.
   kuriuo nukrypstama nuo Tarybos reglamente (EB) Nr. 850/98 nustatyto mažiausio paprastųjų vilkešerių (Dicentrarchus labrax) išteklių išsaugojimą užtikrinančio orientacinio žuvų dydžio
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1998 m. kovo 30 d. Tarybos reglamentą (EB) Nr. 850/98 dėl žuvininkystės išteklių apsaugos, taikant technines priemones jūrų gyvūnų jaunikliams apsaugoti (1), ypač į jo 45 straipsnio 1 dalį,
   kadangi:
   
               (1)
            
            
               pagal Europos Parlamento ir Tarybos reglamento (ES) Nr. 1380/2013 (2) 2 straipsnio 2 dalį bendra žuvininkystės politika siekiama užtikrinti, kad gyvieji jūrų biologiniai ištekliai būtų naudojami taip, kad atkurti ir išlaikyti žvejojamų rūšių populiacijų dydžiai viršytų dydžius, kuriais gali būti užtikrintas didžiausias galimas tausios žvejybos laimikis;
            
         
               (2)
            
            
               Reglamento (EB) Nr. 850/98 45 straipsnio 1 dalyje numatyta, kad jeigu dėl jūros gyvūnų išteklių apsaugos reikia imtis neatidėliotinų veiksmų, Komisija, papildydama tą reglamentą arba nuo jo nukrypdama, gali priimti visas reikalingas priemones;
            
         
               (3)
            
            
               remiantis Tarptautinės jūrų tyrinėjimo tarybos (ICES) ir Žuvininkystės mokslo, technikos ir ekonomikos komiteto (STECF) mokslinėmis rekomendacijomis, Keltų jūros, Lamanšo sąsiaurio, Airijos jūros ir pietinės Šiaurės jūros dalies (ICES IV b, c ir VII a, d–h kvadratų) paprastųjų vilkešerių išteklių biomasė sparčiai mažėja dėl prastėjančio populiacijos atsinaujinimo ir didėjančio mirtingumo dėl žvejybos. Paprastieji vilkešeriai vėlai bręsta ir lėtai auga. Neršiančios išteklių biomasės kiekis artėja prie žemiausios kada nors buvusios ribos. Dabartinis šių išteklių žuvų mirtingumas dėl žvejybos yra beveik keturis kartus didesnis už tą, kurį šie ištekliai gali tvariai atlaikyti. Todėl ICES rekomenduoja įgyvendinti priemones, kuriomis pirmiau minėtuose rajonuose būtų smarkiai sumažintas šių išteklių žuvų mirtingumas dėl žvejybos;
            
         
               (4)
            
            
               Komisija Komisijos įgyvendinimo reglamentu (ES) 2015/111 (3), kuris grindžiamas Reglamento (ES) Nr. 1380/2013 12 straipsniu, priėmė skubias priemones, kuriomis siekiama sumažinti mirtingumą dėl žvejybos, kurią vykdo pelaginės žvejybos laivai, žvejojantys neršiančių paprastųjų vilkešerių santalkose. Tarybos reglamente (ES) Nr. 2015/523 (4) nustatyta riba, kuria siekiama sumažinti mirtingumą dėl žvejų mėgėjų vykdomos žvejybos. Mokslinėse rekomendacijose nurodyta, kad siekiant sumažinti mirštamumą dėl žvejybos veiksmingiau būtų tuo pat metu riboti sužvejojamų žuvų kiekį ir taikyti didesnį mažiausią išteklių išsaugojimą užtikrinantį orientacinį dydį;
            
         
               (5)
            
            
               siekiant apsaugoti žuvų jauniklius, Reglamente (EB) Nr. 850/98 nustatyti mažiausi jūrų gyvūnų išteklių išsaugojimą užtikrinantys orientaciniai dydžiai;
            
         
               (6)
            
            
               ICES nustatė keturis paprastųjų vilkešerių išteklių rajonus: Keltų jūra, Lamanšo sąsiauris, Airijos jūra ir pietinė Šiaurės jūros dalis (ICES IV b, c ir VII a, d–h kvadratai); Biskajos įlanka ir prie Pirėnų pusiasalio esančios Atlanto vandenyno dalies vandenys (ICES VIIIa ir VIIIb kvadratai); prie Pirėnų pusiasalio esančios Atlanto vandenyno dalies vandenys (ICES VIIIc ir IXa kvadratai); Keltų jūra ir į vakarus nuo Škotijos esantys vandenys (ICES VIa ir VII b, j kvadratai);
            
         
               (7)
            
            
               šiuo metu Reglamento (EB) Nr. 850/98 XII priede nustatytas paprastųjų vilkešerių verslinis dydis yra 36 cm;
            
         
               (8)
            
            
               tačiau ICES atlikto Keltų jūros, Lamanšo sąsiaurio, Airijos jūros ir pietinės Šiaurės jūros dalies (ICES IV b, c ir VII a, d–h kvadratų) paprastųjų vilkešerių išteklių būklės vertinimo duomenimis, pirmosios lytinės brandos sulaukusios paprastųjų vilkešerių patelės yra 42 cm dydžio. Sužvejotų žuvų statistiniai duomenys rodo, kad, žvejojant ir iškraunant mažesnio nei 42 cm dydžio paprastuosius vikešerius, moteriškos lyties paprastųjų vilkešerių jaunikliai pašalinami iš išteklių dar jiems neatlikus reprodukcinės funkcijos. Todėl leidžiant sužvejoti ir iškrauti mažesnio nei 42 cm dydžio paprastuosius vilkešerius smarkiai ribojamas šių išteklių reprodukcinis pajėgumas ir labai padidėja jų žuvų bendras mirtingumas dėl žvejybos, taigi kyla didelis paprastųjų vilkešerių išteklių išnykimo pavojus. Kadangi minėtuose ICES kvadratuose paprastųjų vilkešerių išteklių išlikimui svarbu, kad patelės liktų jūroje, kol atlieka reprodukcinę funkciją, tikslinga mažiausią šios rūšies žuvų išteklių išsaugojimą užtikrinantį orientacinį dydį padidinti iki 42 cm;
            
         
               (9)
            
            
               be to, paaiškėjo, kad žuvų brendimas priklauso nuo temperatūros, todėl atsargumo sumetimais tą pačią ribą reikėtų taikyti ir kitiems šiauriniams ištekliams – Keltų jūros ir į vakarus nuo Škotijos esančių vandenų (ICES VIa ir VII b, j kvadratų) ištekliams;
            
         
               (10)
            
            
               todėl svarbu skubiai uždrausti žvejoti ir iškrauti mažesnio nei 42 cm dydžio paprastuosius vilkešerius siekiant apsaugoti dvejų ICES nustatytų paprastųjų vilkešerių išteklių jauniklius rajone, apimančiame Keltų jūrą, Lamanšo sąsiaurį, Airijos jūrą ir pietinę Šiaurės jūros dalį (ICES IV b, c ir VII a, d–h kvadratus) ir rajone, apimančiame Keltų jūrą ir į vakarus nuo Škotijos esančius vandenis (ICES VIa ir VII b, j kvadratus). Ilgiau delsiant apsaugoti paprastųjų vilkešerių jauniklius smarkiai išaugtų didelės žalos šiems ištekliams rizika, didėtų šių žuvų mirtingumas dėl žvejybos ir sparčiau nyktų jų biomasė;
            
         
               (11)
            
            
               šiame reglamente numatytos priemonės atitinka Žuvininkystės ir akvakultūros komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Nukrypstant nuo Reglamento (EB) Nr. 850/98, paprastųjų vilkešerių (Dicentrarchus labrax) verslinis dydis to reglamento 2 straipsnyje apibrėžtame 2 regione, yra 42 cm.
   2 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   Jis įsigalioja 2015 m. rugsėjo 1 d.
   Iki 2017 m. pabaigos Komisija įvertins, ar šiame reglamente nustatytos priemonės tebėra būtinos.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. liepos 30 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 125, 1998 4 27, p. 1.
   
      (2)  2013 m. gruodžio 11 d. Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22).
   
      (3)  2015 m. sausio 26 d. Komisijos įgyvendinimo reglamentas (ES) Nr. 2015/111, kuriuo nustatomos priemonės, skirtos didelei grėsmei, iškilusiai Keltų jūros, Lamanšo sąsiaurio, Airijos jūros ir pietinės Šiaurės jūros dalies paprastųjų vilkešerių (Dicentrarchus labrax) ištekliams, sumažinti (OL L 20, 2015 1 27, p. 31).
   
      (4)  2015 m. kovo 25 d. Tarybos reglamentas (ES) 2015/523, kuriuo iš dalies keičiamos reglamentų (ES) Nr. 43/2015 ir (ES) 2015/104 nuostatos, susijusios su tam tikromis žvejybos galimybėmis (OL L 84, 2015 3 28, p. 1).